b'\n_START_ARTICLE_\nDeficitul democratic al Uniunii Europene\n_START_PARAGRAPH_\nDeficitul democratic al Uniunii Europene este un concept politic \xc8\x99i politologic, care desemneaz\xc4\x83 lipsa unei legitimit\xc4\x83\xc8\x9bi populare a Uniunii Europene \xc3\xaen compara\xc8\x9bie cu sistemele politice ale statelor na\xc8\x9bionale care o compun. Discu\xc8\x9bia \xc3\xaen jurul deficitului democratic are diferite conota\xc8\x9bii, \xc3\xaen func\xc8\x9bie de autorii care o abordeaz\xc4\x83, argumentele variind \xc3\xaen func\xc8\x9bie de fundalul academic, de convingerile politice \xc8\x99i al\xc8\x9bi factori. \xc3\x8en timp ce euroscepticii folosesc conceptul ca argument \xc3\xaempotriva extinderii Uniunii Europene \xc8\x99i l\xc4\x83rgirii integr\xc4\x83rii \xc3\xaen cadrul ei, exist\xc4\x83 autori care neag\xc4\x83 par\xc8\x9bial ori per ansamblu existen\xc8\x9ba deficitului, atr\xc4\x83g\xc3\xa2nd aten\xc8\x9bia asupra tendin\xc8\x9bei de a compara Uniunea European\xc4\x83 cu un model ideal al statului democratic, \xc3\xaen timp ce \xc3\xaen realitate nici statele membre nu satisfac perfect criteriile unui astfel de model.'